Net ‘n doek om – toortsie.com
Net ‘n doek om
September 12, 2018 September 10, 2018 ~ Toortsie
Vroeërjare toe die vroue huisvroue was, en lank voor Google selfs ‘n gedagte was, was daar ‘n kursus vir alles onder die son aangebied, ook op die platteland.
Dis kerspitborduurwerk en laslappiewerk, kruissteek, baurnmalerai, houtsneewerk, lapverf, blommerangskikking, stensilwerk, mosaïekwerk, ag, noem maar op. En as daar ‘n kursus aangebied was, kon jy die spore daarvan sien by elke huis waar jy ingestap het. Handsakke maak, skoene oortrek …
Ek het ook hier en daar ‘n kursus gedoen, maar die fondse het maar ontbreek om alles wat ek wou, te kon bywoon. Ek kan nie blomme insteek nie. My ma kon. Sy was uitstekend daarmee en het al die benodigdhede gehad om die perfekte blommerangskikking te doen. My skoonma het ook geweet van die lyne en kon blomme insteek op die regte manier.
Toortsie het indrukkings gemaak. Jy vat die bos blomme en druk dit in die eerste die beste pot. Ek vermoed iemand het by my afgeloer, want deesdae maak almal indrukkings, mens sien min rangskikkings.
Toe word Toortsie se seuns in standerd 5 prefekte en elke prefekma kry ‘n beurt om op ‘n Maandag blomme vir die skoolsaal te doen. Daardie rangskikking staan dan die res van die week in die hoof se kantoor. Behoede my! Ek bied aan om die hele jaar die snoepie se geld te tel, net nie blomme nie, asseblief, maar iewers glip my naam toe wel deur. Net die een keer, nie weer nie!
Een of ander tyd werk ek tydelik by ‘n firma. My man het ‘n klomp veldblomme gebring, waarvan ek toe ‘n klomp saamneem werk toe. Gryp ‘n pot, nie regtig geskik vir veldblomme nie en bind ‘n doek om dit en neem saam werk toe. So ‘n rukkie later was daar weer blomme by die werk en ek hoor net iemand uit sy beurt praat van ‘n doek ombind. Jajaaa, sy vrou was ‘n kranige blommerangskikker …
Wel, so what! Pfffft. Die blomme en die pot en die doek was met liefde gedoen, sekerlik nie op standaard nie. Dalk is die doek nou nog, na al die jare ‘n ou interne grappie, wie weet?
‹ PreviousToortsie word 8
Next ›Chinese pink
24 thoughts on “Net ‘n doek om”
September 12, 2018 om 7:23 vm
N bos Blomme wat wild staan is my gunsteling! Ek kan ook nie blomme rangskik nie, en bly sover weg as moontlik van daai taak.
September 12, 2018 om 7:30 vm
In my jongdae was daar ‘n hele klompie sulke goed wat elke vrou behoort te kan doen, ook koekies bak, ens. Ek het erg uit die bus geval!
September 12, 2018 om 7:55 vm
Ek het totaal uit die bus geval met al hierdie vroulike “kunste”. Steek vandag steeds blomme sommerso in ‘n pot. Jou doek was ‘n briljante idee, Toortsie!
September 12, 2018 om 7:57 vm
😂 Ek dink ‘n sekere man en vrou skater steeds daaroor. Ag, ek is so bly ek het ‘n bietjie plesier in hulle lewe gebring!
September 12, 2018 om 8:48 vm
Ek is ook n indrukker…. lieflik so natuurlik moontlik😁
September 12, 2018 om 9:04 vm
September 12, 2018 om 10:37 vm
Hoe natuurliker, hoe mooier dink ek, veral veldblomme. Ek dink jy was baie slim met die doek🌻
September 12, 2018 om 10:47 vm
Jy moes dit sien! 😱
September 12, 2018 om 10:49 vm
Solank dit werk vir jou😉🌻
September 12, 2018 om 11:16 vm
September 12, 2018 om 12:02 nm
Soort soek soort en birds of feather flock together. Ek raak al hoe meer bewus daarvan dat die bloggers voëls van enerse vere is. Ek rangskik nie blomme nie, ek bak nie koekies nie, ek doen nie handwerk nie, ek was en stryk omdat dit moet en ek kook kos net wanneer daar regtig niemand anders is om daardie ou takie oor te neem nie. Ek het nooit eers naby die bus gekom nie; jy is darem daar in die bus met jou kook- en handwerk. Ons is oukei.
September 12, 2018 om 12:44 nm
Ons sal dit maak, dink ek, selfs al is ons, of sommige van ons, nou 2 keer uit ‘n klas gejaag, en dit op een dag!
September 12, 2018 om 2:04 nm
September 12, 2018 om 12:45 nm
Die genade is dat ons almal met verskillende kwaliteite toegerus is en juis dít is wat die wêreld aan die gang hou.
September 12, 2018 om 1:47 nm
Ek sê ook, ons is oukei, soos Hester. Blomme bly op hul mooiste in die natuur, nie in ñ pot nie. Die doek-idee klink na iets wat ek ook sal doen.
September 12, 2018 om 2:17 nm
Jy moet net die regte doek kies, nie enige een soos ek nie. 😂
September 12, 2018 om 3:03 nm
Hier waar ek (ook ‘n indrukker) is, kan net bloemiste blomme rangskik. Almal koop plante in potte – met ‘n fênsie papier om die pot! Dit werk baie goed.
September 12, 2018 om 3:12 nm
Die fênsie papier laat my baie dink aan my doek! 😁
September 12, 2018 om 4:58 nm
“Indrukkings” – watter wonderlike term! Die versoeking is groot, maar ek gaan nie hierdie inskrywing “indrukwekkend” noem nie…
September 12, 2018 om 5:10 nm
September 13, 2018 om 1:24 vm
Ek is ń indrukker. Lekker woord. Mal oor blomme, maar defnitief in gedruk.
September 13, 2018 om 4:54 vm
September 13, 2018 om 6:22 vm
Daar skep Toorts sommer n nuwe woord! Pragtig. Stuur vir due WAT! Ek is ook een – ‘n indrukker!( en my ma was ook n uitstekende rsnkskikker)